Foto: FaH



25-GODIŠNJI Marko Bekavac, koji je kao maloljetnik ubio 21-godišnjaka i zbog toga odrobijao pet godina zatvora, šeta po Splitu naoružan "devetkom" sa metkom u cijevi i punim spremnikom.



Splitska policija pronašla mu je pištolj tijekom rutinske kontrole prometa. Bekavac je bio suvozač, a pištolj skriven ispod sjedala. Priveden je na Prekršajni sud, policija je protiv njega zbog pištolja podigla optužni prijedlog.

Polomili mu šake, pa sad nosi pištolj

Pištolj i nije neko iznenađenje jer Bekavac je prije dva mjeseca brutalno pretučen na Bačvicama. Izudarali su ga palicama, strpali u kombi i odvezli na drugi kraj grada. Polomili su mu šake, još se s njima ne može normalno služiti. Ali ipak nosi pištolj.

Novost je i da Bekavac više nije osumnjičen za ranjavanje Dejana Martedića. Prije pola godine bio je na parkingu na Splitu 3 na kojem je bio i Martedić, no tvrdi da nije pucao, već da je na njega također netko zapucao dok je bio u priči s Martedićem. Na parkingu je policija pronašla mobitel Marka Bekavca, njega, pak, nije bilo neko vrijeme, a onda se predao i završio u zatvoru.

Tekst se nastavlja ispod oglasa

Bekavcu će isplatiti 3.600 eura za tri mjeseca pritvora

Sada, kada se više ne vodi postupak protiv njega, izvjesno je da će Bekavac tužiti državu da mu isplate odštetu za neosnovan boravak u zatvoru. Kako država nudi simboličan iznos, Bekavac namjerava podnijeti tužbu te očekuje da mu se za svaki mjesec plati po 1.200 eura. Za tri mjeseca pritvora mogao bi, dakle, dobiti 3.600 eura.

Pištolj koji je policija zaplijenila upućen je na vještačenje. Provjerit će se je li možda korišten prilikom obračuna na parkingu na Splitu 3 kada je ranjen Martedić. Tamo su nađene čahure upravo kalibra 9 milimetara. Ukoliko se pronađe neki novi dokaz, Državno odvjetništvo može ponovno pokrenuti postupak.